ועדת הכלכלה, כנסת 17, פרוטוקול מספר 563, 2008-04-09 14:00

יורם מרציאנו: אני מתכבד לפתוח את ישיבת ועדת הכלכלה.

יורם מרציאנו: על סדר היום תקנות משק הגז (קידום התחרות בגז לצריכה ביתית) (תיקוני חקיקה) (דחיית מועד תחילה), התשס"ח-2008.

יורם מרציאנו: ב-27 במרס 2008 התקבלה בוועדה בקשת שר התשתיות הלאומיות לאשר את התקנת תקנות משק הגז אשר על סדר יום הוועדה.

יורם מרציאנו: אני מבקש מנציגת משרד התשתיות הלאומיות להציג את התקנות, שעניינן דחייה בתחילתם של סעיפים 19(א)(1) לחוק ההסדרים (תיקוני חקיקה), התשמ"ט-1989, ושל סעיפים 3א, ו-1א לתוספת לחוק המקרקעין (החלפת ספק גז בבית משותף), התשמ"א-1991, ולהבהיר את מטרת הדחייה.

דרורה ליפשיץ: התקנות מונחות בפניכם בהתאם להסמכה שנקבעה בחוק קידום התחרות במשק הגז (החלפת ספקי גז).

דרורה ליפשיץ: במהלך הדיונים בוועדה, משנקבעה חובה על ספק הגז היוצא למכור מכלים נייחים לספק גז נכנס במחיר שייקבע לפי הוראות חוק הפיקוח על מחירים ובהתאם לאמות מידה שיקבעו שר התשתיות הלאומיות ושר האוצר, נשאלה שאלת הזמן – כמה זמן לוקח לגבש תקנות בעניינים הללו.

דרורה ליפשיץ: חשבנו שנצליח לגבש אותן בתוך 3 חודשים.

דרורה ליפשיץ: יושב-ראש הוועדה, חבר הכנסת גלעד ארדן, והיועצת המשפטית של הוועדה, עו"ד אתי בנדלר, שניהם בבחינת חכמים שראו את הנולד אמרו לי: 3 חודשים לא יספיקו לכם.

יורם מרציאנו: 3 החודשים שמתבקשים בדחייה יספיקו?

דרורה ליפשיץ: אנחנו נמצאים כבר בישורת האחרונה.

דרורה ליפשיץ: יש לנו טיוטת תקנות.

דרורה ליפשיץ: אנחנו רוצים לשפר אותן, להוציא אותן לשימוע לחברות ואני מקווה שנוכל להניח אותן על שולחן הוועדה לא רק בעוד 3 חודשים אלא קודם לכן.

אתי בנדלר: בוודאי, כי ב-3 החודשים הנוספים אתם צריכים לקבוע את המחירים על סמך אותן תקנות.

דרורה ליפשיץ: נכון, וגם את המחירים לפי הוראות חוק הפיקוח.

דרורה ליפשיץ: אנחנו מבקשים מן הוועדה לאשר את התקנות.

אברהם פרל: אדוני היושב-ראש, באופן עקרוני אין לנו התנגדות שהתקנות יידחו, ובלבד שיעשו את זה היטב.

אברהם פרל: אבל יש כאן בעיה מהותית יותר.

אברהם פרל: אין לנו התנגדות שתחליטו לדחות לזמן מסוים, אך צריך לדחות במקביל גם את תחילת חוק קידום התחרות עצמו.

אברהם פרל: נקבעה שם תקופה מסוימת וגם אותה צריך להאריך.

אברהם פרל: כלומר, אם נקבעה תקופה של 3 שנים, 3 השנים צריכות להיספר מיום אישור הדחייה המתבקשת הנוכחית.

אברהם פרל: דבר נוסף, חוק קידום התחרות, שזה אחד מן הסעיפים שלו, יצא לדרך ב-1 במרס.

אברהם פרל: יש בו מספר בעיות מהותיות.

אברהם פרל: אני שומע מן השטח – ושם אנו חיים הרי לטובת הצרכנים – שבעצם משרד התשתיות הלאומיות לא יכול לאכוף משפטית את החוק.

אברהם פרל: יש עם זה בעיה כלשהי והייתי מבקש מאוד לקבל הסבר.

אברהם פרל: החוק קבע למשל שעל ספק גז לא לדבר במשך התקופה מרגע שהצרכן חתם – ואדוני מכיר את החוק – אולם קורה לא אחת שספקי גז ממשיכים ומדברים, ממשיכים למעשה לזלזל בחוק הזה.

אברהם פרל: אני מבין שמשרד התשתיות הלאומיות טוען שהוא לא יכול משפטית להטיל עליהם קנסות.

יורם מרציאנו: אני לא נכנס עכשיו לדיון נוסף.

יורם מרציאנו: מונחות בפנינו עכשיו תקנות.

יורם מרציאנו: אם אתה רוצה, תפנה בבקשה למשרד התשתיות הלאומיות.

יורם מרציאנו: אם תרצה לקיים דיון, אתה יודע לעשות את זה על-ידי פנייה לחברי כנסת נוספים בבקשה לקיים דיון.

יורם מרציאנו: כרגע מונחת בפנינו בקשה לדחייה של 3 חודשים בתחילת התקנות.

יורם מרציאנו: אני לא מתכוון כעת לפתוח את כל הדיון, והבקשה שלך היא בבחינת פתיחת הדיון.

יורם מרציאנו: מר אבי פרל, אתה יודע את הדרך הנכונה לפנות.

יורם מרציאנו: אני רוצה לעסוק כרגע רק בבקשה לדחיית תחילת התקנות, שאני מבין שאתה לא מתנגד לה.

אברהם פרל: אבל צריך להאריך גם את משך הזמן כפי שנקבע בחוק.

יורם מרציאנו: תודה.

יורם מרציאנו: אני לא מתכוון לפתוח דיון עכשיו.

יורם טמיר: אני חושש שאנחנו מזמינים כאן התנגדות למה שמנוסח בתקנות כפי שאושרו על-ידי הוועדה.

יורם טמיר: הוטלה שם חובה להעברת מידע ביחס לצוברים.

יורם טמיר: עניין המחיר הוא רק חלק מפרוצדורת מעבר הצוברים והחלפת ספק.

יורם טמיר: אם זכרוני לא מטעה אותי, על-פי אחת האפשרויות נקבעה התבטלות אוטומטית של הודעת החלפת ספק אם לא התבצע כך וכך וכך, על-פי מה שכתוב שם.

יורם טמיר: השאלה מה המשמעות של הדחייה הזאת לגבי הביצוע.

דרורה ליפשיץ: זה לא קשור לנושא שלפנינו.

דרורה ליפשיץ: אני לא מבינה איך זה מתקשר.

דרורה ליפשיץ: עכשיו בסך הכול דוחים את חובת המכירה.

דרורה ליפשיץ: לא נקבע מחיר עדיין.

יורם מרציאנו: היית בדיונים הקודמים והעלית את הסוגיה הזאת לפני שהצביעו?

יורם טמיר: אז לא היתה בעיה של דחייה.

יורם מרציאנו: איך הדחייה הזאת משליכה על עניין הצוברים?

יורם טמיר: נקבעו שם הגדרות, למשל שבתוך 3 ימים ממועד הפנייה צריך לקבל מידע על הצובר של הספק היוצא, ולאחר מכן נקבעה פרוצדורה מוסדרת, כתוב בתקנות איך זה מתקדם, ובתוך הנוסח מובנית גם מעין סנקציה, שאם היתה תשובה תתבטל החלפת הספק.

יורם מרציאנו: תודה.

יורם מרציאנו: יש עוד הערות?

עידן בן ארי: אנחנו בעד דחיית תחילת התקנות ולא רואים מקום לפתוח מחדש הכול.

עידן בן ארי: אם נפתח הכול, אוכל לדבר כאן 3 שעות על הכול.

יורם מרציאנו: אני מבקש מעו"ד ליפשיץ להשיב.

דרורה ליפשיץ: שתי ההשגות שנשמעו כאן לא רלוונטיות לעניין התחילה.

דרורה ליפשיץ: אנחנו דוחים את הסעיף, דוחים את כל ההוראות שרלוונטיות לאותו סעיף ומקווים שייכנסו לתוקף בעוד 3 חודשים עם תקנות שלמות.

חן בר יוסף: והטענות יועלו בשימוע.

יורם מרציאנו: אני מודה לך.

יורם מרציאנו: אני מבקש ממך לקרוא את התקנות.

דרורה ליפשיץ: תקנות משק הגז (קידום התחרות בגז לצריכה ביתית) (תיקוני חקיקה) (דחיית מועד תחילה), התשס"ח-2008 "בתוקף סמכותי לפי סעיף 5(ג) לחוק משק הגז (קידום התחרות בגז לצריכה ביתית) (תיקוני חקיקה), התשס"ח-2008 (להלן – החוק), ובאישור ועדת הכלכלה של הכנסת, אני מתקין תקנות אלה:

דרורה ליפשיץ: תקנה 1 – דחיית מועד תחילה תחילתם של סעיף 19(א)(1) לחוק ההסדרים במשק המדינה (תיקוני חקיקה), התשמ"ט-1989, כנוסחו בסעיף 1(4) לחוק ושל סעיפים 3א, ו-1א לתוספת לחוק המקרקעין (החלפת ספק גז בבית משותף), התשנ"א-1991, כנוסחם בסעיף 2(3) ו-(5) לחוק, ביום כ"ז בסיוון התשס"ח (30 ביוני 2008).

דרורה ליפשיץ: תקנה 2 – תחילה תחילתן של תקנות אלה ביום ד' בניסן התשס"ח (9 באפריל 2008).

דרורה ליפשיץ: " – בעצם ביום כניסתו לתוקף של הסעיף.

יורם מרציאנו: מי בעד?

יורם מרציאנו: מי נגד?

יורם מרציאנו: הצבעה בעד תקנות משק הגז (קידום התחרות בגז לצריכה ביתית) (תיקוני חקיקה) (דחיית מועד תחילה), התשס"ח-2008 – 1 נגד – אין נמנעים – אין התקנות נתקבלו.

יורם מרציאנו: אני בעד.

יורם מרציאנו: אין מתנגדים ואין נמנעים.

יורם מרציאנו: תקנות משק הגז (קידום התחרות בגז לצריכה ביתית) (תיקוני חקיקה) (דחיית מועד תחילה), התשס"ח-2008, נתקבלו פה אחד.

יורם מרציאנו: תודה רבה.